AGTERGROND DIE NAAM
Johannes Calvyn is die naam van een van die groot hervormers wat in die sestiende eeu ‘n groot invloed op die reformasie in Europa gehad het. Net soos wat Johannes gelowige kinders terug na die Bybel verwys het, so is dit ons skool se strewe om voordurend terug na die Skrif te verwys.
Die Gereformeerde Laerskool Johannes Calvyn het in 1964 tot stand gekom toe ‘n aantal ouers ‘n skoolvereniging gestig het. Hierdie ouers, almal lidmate van die Vrye Gereformeerde Kerk te Pretoria, het vanuit die doopbelofte wat hulle voor God afgelê het, dit noodsaaklik geag om ‘n skool onder hulle eie beheer op te rig. In so ‘n ouerskool kan ouers hul kinders laat onderrig in ooreenstemming met die leer van die Skrif soos wat die kinders dit by die huis en in die kerk geleer word. ‘n Statuut waarin die grondslag en ander reëlings t.o.v. die skool neergelê is, is ook deur die ouers opgestel. ONS BASIS Die ouers van ons skool besef dat daar ŉ groot mate van konfessionele eenheid tussen die gesinne, die skool en die kerk moet wees. Daarom onderskryf die skool dieselfde grondslag as die Vrye Gereformeerde Kerke: die onfeilbare Woord van God en die Drie Formuliere van Eenheid, naamlik die Nederlandse Geloofsbelydenis (1559), die Heidelbergse Kategismus (1563) en die Dordtse Leerreëls (1618).